
ЧЕСТИТА И СПОРНА 2011 ГОДИНА!

УВАЖАЕМИ ДАМИ И ГОСПОДА,

Трети декември е денят, в който говорим за хората с увреждания и всеки от нас осъзнава колко много са предизвикателствата пред политиката и практиката, за да направим по-качествен животът на тези хора.

Искам да уверя всички хора, че усилията на Министерството на труда и социалната политика ще бъдат насочени към подобряване качеството на живот на хората с увреждания чрез създаване на възможности за пълноценно и активно участие във всички области на обществения живот, развитие на устойчиви форми на социални услуги и подкрепа на специализираните предприятия и кооперации на хора с увреждания. 

Министерство на труда и социалната политика предприе редица стъпки за подкрепа на политиката за подобряване качеството на грижата за хората с увреждания. 

Една от приоритетните области за финансиране чрез Оперативната програма „Развитие на човешките ресурси” са именно мерките за социално включване на хората с увреждания в областта на заетостта, образованието, социалните и здравни услуги. Предстои да стартират нови схеми за осигуряване на трудова заетост на хората с увреждания, за модернизиране на специализираните предприятия и кооперации на хората с увреждания и изграждане на социални предприятия.

Непрекъснато се увеличава броят на предоставяните социални услуги в общността. Предстои стартирането на нови схеми чрез Оперативната програма „Развитие на човешките ресурси” за предоставяне на социални услуги в семейна среда. През 2011 г. ще се реализира нова процедура „Социален асистент и домашен помощник” с общ бюджет в размер на 22 123 402,12 лева. Също по оперативната програма през 2011 г. за услугата „личен асистент” са предвидени средства в размер на почти 35 000 000 лева.

Успешно са положени основите за реформата в грижите за децата и лицата с увреждания като се работи за осигуряване на техните права, с приоритетна важност – правото за живот в семейството, като именно в тази посока са насочени и усилията на Министерството на труда и социалната политика. 

Ролята на успешното партньорство между държавните институции и неправителствените организации е все по-важна. Това очертава верният път за успешното преодоляване на всички бариери за интегриране на хората с увреждания.

Приемете най-топлите и сърдечни пожелания от екипа на Министерството на труда и социалната политика за здраве, лично щастие и много успехи в стремежа и усилията ви да отстоявате себе си и да заемате достойното си място в нашето общество.
ТОТЮ МЛАДЕНОВ

              МИНИСТЪР НА ТРУДА И СОЦ. ПОЛИТИКА
Новини
Обявена е процедура BG161PO003-2.1.10 "Подкрепа запредприятия и кооперации на хора с увреждания" по Оперативна програма „Развитие на конкурентоспособността на българската икономика" 2007-2013.

На 11.12.2010г. дирекция „Европейски фондове за конкурентоспособност" на Министерството на икономиката, енергетиката и туризма – Управляващ орган на Оперативна програма „Развитие на  конкурентоспособността на българската икономика" 2007-2013 и Изпълнителната агенция за  насърчаване на малките и средните предприятия - Междинно звено по Приоритетни оси 1 и 2 на Оперативната програма, обявяват открита процедура за конкурентен подбор на проекти с определен срок за кандидатстване: BG161PO003-2.1.10 "Подкрепа за предприятия и кооперации на хора с увреждания".

Основната цел на процедурата е да допринесе за повишаване на конкурентоспособността на специализираните предприятия и кооперации на хора с увреждания в България чрез насърчаване на инвестициите в съвременни технологии и оборудване, и предоставяне на достъп до професионални съвети и консултации, свързани с новите технологии, процеси, продукти и услуги. 

Процедурата за безвъзмездна финансова помощ се реализира с финансовата подкрепа на Европейския съюз чрез Европейския фонд за регионално развитие. Проектите ще се изпълняват на  територията на Република България. Общият размер на безвъзмездната финансова помощ по процедурата е 19 558 300 лв.

Пълният пакет документи и Насоките за кандидатстване по процедурата са публикувани на следните интернет адреси: www.opcompetitiveness.bg и www.ibsme.org, както и на Единния  информационен портал за обща информация за управлението на Структурните фондове и  Кохезионния фонд на Европейския съюз в Република България: www.eufunds.bg.

Проектните предложения се подават в териториалните звена на Междинното звенона Оперативна  програма „Развитие на конкурентоспособността на българската икономика" 2007-2013 – Изпълнителната агенция за насърчаване на малките и средните предприятия в градовете  Благоевград, Бургас, Варна, Враца, Плевен, Пловдив, Русе, София, Стара Загора и Велико Търново.

Крайният срок за подаване на проектни предложения е 14.03.2011г., 16.00 часа.

Отбелязване на 3 декември-ден на хората с увреждания

На 3 декември 2010г. членовете на клубовете на пенсионера и инвалида от бул.Скобелев и ул.Гренадерска 30   се събраха в ресторант Национал да отпразнуват деня на хората с увреждания. Присъстваха над 120 човека.За доброто настроение се погрижи дискожокер. Председателят г-жа Рена Шопова поздрави всички гости, като им пожела много здраве и щастие, борбеност и късмет.Петко Вълков от ССБ поздрави участниците с няколко песни.

Започна приемането на документи за винетни стикери за хора с увреждания в Дирекция Социално подпомагане гр.Плевен.

Министерският съвет прие концепцията за по-добро здравеопазване

Тя запазва Националната здравноосигурителна каса като "единствена институция, разпределяща средствата от задължителното здравно осигуряване".

Това означава, че както и досега частните фондове ще останат само в полето на доброволното  осигуряване, а задължителните здравни вноски на българите ще отиват само в единствената  обществена каса. Повечето мерки, залегнали в документа, са със срок на приложение от 2012 г. 

"Нито един експерт не е доказал, че конкуренцията между повече здравни каси води до по-добро качество на здравеопазването", каза Константинов.

От 2012 г. клиничните пътеки, по които сега се лекуват болните и по които Националната  здравноосигурителна (НЗОК) каса плаща на лечебните заведения, ще бъдат заменени от  диагностично свързани групи. За въвеждането на диагностично свързаните групи се предвижда  финансиране от 3 млн. лв. за купуване на ноу-хау и софтуер, както и за обучение за  прилагането им. Новият начин на финансиране на болниците от касата предвижда да се свържат  базата данни на общопрактикуващите лекари, лечебните заведения, НЗОК и здравното  министерство.

Диагностично свързани групи.

За пациентите това ще означава, че няма да се налага болниците да ги изписват след лечение  на определено заболяване и след една седмица да ги приемат за друго или съпътстващо  заболяване. Лекари и пациенти отдавна се оплакват от ограниченията, които поставят  клиничните пътеки и от липсата на възможност за долекуване, каквото обикновено не е  предвидено в пътеките.

България ще адаптира австралийската здравна система. Моделът ще бъде почти изцяло копиран и ще се правят много малки корекции, за да не се допусне изкривяване заради лобистки интереси. В Европейския съюз вече никой не използва клиничните пътеки като начин на финансиране на болниците.

Концепцията на  здравния министър предвижда още промяна статута на болниците от търговски на публични дружества. Министърът призна, че все още няма идея как точно ще стане това и в  какви срокове, но е категоричен, че това трябва да се случи дори и да бъде обвинен в национализация на лечебните заведения.

Според Константинов задължително трябва да се запази солидарният модел на здравно  осигуряване и НЗОК да остане единствената институция, която разпределя средствата от задължителното осигуряване и да се "подаде ръка" на частните здравни фондове. В България С  новата концепция ще се въведат стимули за личните лекари да се обединяват в практики и да се  разкриват кабинети на определен брой пациенти, които да приемат пациенти през нощта и в  събота и неделя вместо личния лекар. Тя предвижда по-голям достъп до специалисти, което  вероятно ще стане с доплащане от страна на пациента за прегледа при специалист. Това ще бъде  въведено 2011година, но не от 1 януари. Тази концепция предвижда намаляване броят на  болниците в страната.

Повечето мерки са част от обявените идеи за реформа от Стефан Константинов в началото на октомври, когато се закле като здравен министър пред парламента. За много от предложенията  той не успя да посочи конкретни срокове за изпълнение. На него ще му се наложи да въведе от  началото на 2011 г. като задължителна изготвената от предишния министър Анна-Мария Борисова  национална здравна карта. Тя предвижда описание на нужните за всеки район болници и брой  легла, с които всъщност НЗОК ще може да подписва договори. От друга страна обаче, Константинов даде отсрочка на болниците една година да отговорят на новите изисквания за минимален брой легла и на новите стандарти, което до голяма степен обезсмисля задължителността на националната здравна карта.

Константинов обяви още, че здравното министерство ще изготви медицински стандарти и правила за поведение. "Това е различно от правилата за добра практика, които са нещо като етичен  кодекс. Правилата за поведение предвиждат при каква болест какво лечение е препоръчително. Концепцията предвижда и Закон за правата и задълженията на пациентите.

От 1 януари е въведена пълна забрана на тютюнопушенето на обществени места.

Отчет за свършеното през 2010 г.

На среща с журналисти кметът Найден Зеленогорски представи  акценти  от  годишния отчет  за  дейността на Община Плевен за  2010 година. Благодарение усилията на общинската управа през  2010г., която бе много трудна във финансово отношение, не бе допуснат срив в нито една от  системите на Общината, заяви кметът Найден Зеленогорски.

Бе обърнато внимание на доброто административно обслужване, като бе уточнено, че след  проверка на външни експерти е констатирано, че Община Плевен предлага най-добро  административно обслужване в цяла северна България. 

Амбицията на общинската администрация е през 2011година да се повишат  още повече критериите в тази сфера и да се достигне средноевропейско ниво.

Детските градини, училищата и социалните дейности работиха нормално и финансовата криза не  доведе до сериозни проблеми, допълни кметът. Орязаните бюджети в Общините на цялата страна доведоха единствено до орязване на някои капиталови разходи и проекти за някои ремонти.

Доказателство за доброто финансово състояние на Община Плевен е препотвърденият кредитен рейтинг, който е положителен, както и препотвърденият сертификат за качество ISO 9001 и ISO 14001.

120 са културните прояви за 2010 г. организирани от Община Плевен, което означава, че всеки  втори ден от  годината на гражданите на Плевен е предлагано културно събитие. Международна  писателска среща „Побратимени светове”, Лауреатски дни „Катя Попова”, Национално биенале на малките форми, Национален музикален фестивал ”Златният Арлекин”, Национален литературен конкурс”Петър Ковачев”, концерти включени в празничната програма по повод 15 май - празник  на Плевен, спектакъл на операта „Травиата” и прожекции на седем нови български филми са част от културните прояви на Община Плевен с национално и международно значение. Кметът Зеленогорски обяви, че през 2011година ще бъдат осъществени три оперни постановки, като едната от тях ще бъде представена на централния площад или в Летния театър, който ще бъде обновен.

През следващите две години инвестициите ще достигнат 35 000 000 лева. 15 000 000лв. са приходите от местни данъци и такси, което е с 630 000лв. повече в сравнение със същия период на 2009 г. Полагат се усилия за по-голяма събираемост чрез законовите механизми.

100 работни места са разкрити по Национална Програма „От социални помощи към осигуряване на  заетост” . Чрез този проект Община Плевен осигури социална интеграция на дълготрайно  безработни лица и работа в сферата на чистотата и поддръжката.

Община Плевен получи покана за стартиране и изграждане на регионално депо за твърди битови  отпадъци. Осигурени са 21 000 000лв. за строеж на първата клетка на депото, което ще обслужва шест общини.

През май 2011г. Общината ще приключи с погасяването на вноските по  стар кредит. Вече е избрана банка за новия кредит, който бе гласуван от Общинския съвет и ще бъде обслужван през следващите две години. Договорът с конкретната банка ще бъде подписан в началото на месец януари 2011г., а договорената лихва е под 5% - около два пъти по-ниска от лихвите на  банковия пазар за момента.

Друг важен проект, по който  се работи, касае тролейбусния транспорт. Предвижда се  тролейбусната мрежа да обхване целия град, като за целта ще бъдат закупени нови тролейбуси.

Факт са и двете съвременни детски площадки с паркова среда. Едната е до сградата на ОАПС, а  другата се намира в ж.к. „Кайлъка”.

Само през 2010 г. Община Плевен е реализирала 14 проекта с външно финансиране по национални,  оперативни, международни и други програми на общата стойност  над 13 000 000лв.

През 2010г. бе решен още един важен  проблем за гражданите на Община Плевен. 400000лв. са  изплатените компенсации по Закона за уреждане жилищните въпроси на граждани с многогодишни жилищно-спестовни влогове.

32000лв. са инвестирани за ново съвременно улично осветление в ж.к „Дружба”. 

Работата в това направление ще продължи и през следващата година в други райони на града. В текущи ремонти на уличната мрежа в гр. Плевен и малките населени места са инвестирани над 1000 000лв.

Община Плевен е една от малкото в страната, която успя да запази и модернизира Зоопарк  „Кайлъка” според новите европейски критерии. В резултат на това Зоопаркът притежава  официален лиценз от Министерството на околната среда и водите и вече е отворен за  посетители.

Очакваме 2011година да е по-добра за всички граждани на Общината,  това заяви в края на срещата кметът  Найден Зеленогорски.

Посрещнахме Нова година на площад "Възраждане"

Програмата за посрещане на Нова година на площад „Възраждане” започна в 22.30 часа на 31  декември с изпълнения на Общинския духов оркестър. След това на сцената излязоха ученици  на Анелия Дечева - диригент на Общински хор „Гена Димитрова”, а в 23.30 часа пяха Иво и Мария.  Кметът Найден Зеленогорски приветства плевенчани и гостите на града в навечерието на новата година. Празнична заря и български народни хора в изпълнение на  Северняшкия ансамбъл огласиха площада, а след това започна концертът на Васко Кръпката.

Преброяват ни през февруари

Преброяването на населението и на жилищния фонд в България ще бъде от 1 до 28 февруари 2011,а не през март, както се  планираше по-рано. Това реши парламентът, като прие промените в закона, внесени от ГЕРБ. 

От 0.00 часа на 1 февруари и до 24 часа на 9 февруари 2011 г. преброяването ще е по интернет. През този период всеки  желаещ може да попълни данните за домакинството си в електронен въпросник на сайта на Националния статистически институт.

От 8.00 часа на 10 февруари до 20.00 часа на 28 февруари преброяването ще се прави от анкетьори чрез посещение на  домакинствата, сградите и жилищата. Проучването се прави във връзка с Националната програма за развитие България 2020 г. и  новия 5-годишен програмен период за усвояване на европейски фондове - 2013-2017 г. Преди това депутатите ще разгледат  окончателно и последните промени в Кодекса за социално осигуряване.

100 000 евро гарантиран депозит при фалит на банка

Според Брюксел вдигането на тавана ще защити 95% от влоговете в европейските  Депозити. До  100 000 евро да бъдат гарантирани при фалит на банка, предложи Европейската комисия.   Промяната трябва да влезе в сила до началото на 2011 година. В момента гарантираната сума е  50 000 евро.

Брюксел иска още при фалит банките да възстановяват сумите във всички валути. Новите  правила, които ще се обсъждат със страните членки и Европарламента, предвиждат връщането на  парите да става в седемдневен срок, а не за 1 до 3 месеца, както е в момента.

Според Брюксел вдигането на тавана ще защити 95% от влоговете в европейските банки.

"Целта ни е процесът на възстановяване на вложенията при фалит на банка да стане  автоматичен", поясни комисарят за вътрешния пазар и услугите Мишел Барние.

Според идеята на Еврокомисията правителствата ще могат да решават дали да обезщетяват и по-големи сметки като например приходи от продажба на скъп имот, постъпления от развод или  събрани повече пари от сватба или друг специален повод.

Еврокомисията предлага и по-бързо компенсиране, в случай че инвестиционно дружество не върне активите, като обезщетението се вдига от 20 000 на 50 000 евро.

Брюксел обяви, че има намерение в бъдеще да включи в гаранционните схеми и застрахователните продукти. Според Барние държавите членки ще трябва да създадат гаранционен фонд, който да покрива всички рискове и да обезщетява собствениците на полици, включително и за годишните вноски по дългосрочните продукти. Това ще важи и за тези у нас. В България в края на 2008 г. гаранцията бе вдигната от 40000 на 100000 лв. "Законодателството ни ще бъде синхронизирано с европейското и до края на годината сумата ще стане 100 000 евро", обясни Бисер Манолов, шеф на фонда за гарантиране на влоговете.

Съставители: инж. Румен Петков 

За контакти: тел. 064/835852
Разпространява се БЕЗПЛАТНО
ЗА ЖИВОТА И ПРОБЛЕМИТЕ НА ХОРАТА С УВРЕЖДАНИЯ година VII   ПЛЕВЕН     януари  2011





РЕГИОНАЛЕН МЕСЕЧНИК





ВЯРА














_1167581846.bin

